钦定古今图书集成/明伦汇编/官常典/第606卷 > 《福建廉访副使仇公神道碑》赵孟𫖯
## 钦定古今图书集成/明伦汇编/官常典/第606卷 > 《福建廉访副使仇公神道碑》赵孟𫖯

仇氏望《陈留谱》云：“宋大夫牧之世入金，有更朔平、临
潢二县令者，讳辅，即家临潢。临潢之曾孙昌平府君，
实徙京兆。府君生三子，其中子即公也。公讳锷，自彦
中始。”龀从府君出，礼宾客，容已落落，善占对，长益涵
揉于学，要能以奇气伟节自致。至元八年，公二十二
年矣。安西王时，以亲王镇京兆，喜优纳人士。公布衣
入谒，王语合意，竟留给事邸中。久之，上其能，即试公
武备寺寿武库使。十五年，遂出知威州。二十年，稍迁
巩昌路总管，府治中治皆有声称。二十五年，进阶州
尹，未赴，遭内艰。于是御史廉得公“威州”、巩昌数事，荐
诸朝。二十七年，乃以福建闽海道提刑按察副使起
公。明年，制改肃政廉访司，即用公为副使，间岁自免
去。北过高邮，乐其土风，因留居焉。大德四年八月十
日，以疾卒，年五十一。自承务郎三迁官至奉议大夫。
卒之日，无副褚，侨家巷处之旧，聚哭一辞曰：“善人亡
矣。”至大四年，其子治济濬浩，迺克自力，奉公丧，还，卜
大都宛平县西山夏庄之原藏焉。窆以四月辛酉，其
域距祖茔五里。公性开疏，与人交，底里倾尽。为政多
本教化，而持身丝毫不敢欺。方少未仕，见白金遗道
傍，初不顾。已而计曰：“我幸见之，不则他人持去矣。”即
俯拾俟有间，求者至，自言适贷得，将营亲葬。公询验
果然，出金还与之。在威州，民张氏兄弟讼家财，吏展
转赇赂，更数岁莫能决。公召谕之曰：“兄弟孰与吏亲？”
民曰：“兄弟同气，吏途人耳。”公曰：“弊同气以资途人，如
何不知之甚？”即大感悟，相抱持以哭，遂为兄弟如初。
时属县吏李子秀慢令当笞，公即命释缚，呼前曰：“若
驱长六尺，徒甘棰楚间，不知有功业可指取耶？吾与
若约三日，若不力，吾将重寘于罚。”后公出安西，有从
骑十数西来见公，遽下马拜曰：“我当笞也。公向脱我
罪，又勖我仕，今效节兵伍，为千夫长，微公岂有今日？”
在巩昌，会岁大旱，草木枯尽，僚吏请祷，公曰：“得无以
冤狱致是乎？”取某事按问得实，平反上之，大雨三日。
在闽属行省臣有以采银为利献上者，朝廷下其事，
设官赋民，而地实无矿，民往往贵市入输。公急劾闻，
有旨罢其役。建宁刘氏，居麻沙村畽中，仇诬其有反
状，州若县将织逻成狱。公虑囚及之，唶曰：“有是乎？有
是乎？”即抵以法。公仕虽蚤，当官之日，不多于闲放之
时，故其施为注措，概逸不传。今掇其士大夫口道以
熟者，一二志焉。虽然，犹为试用者小耳。令充周而极究之，则古循吏不足多也。公曾祖忠源，仕金为定远
大将军、兰州司法。祖福，明威将军。父昌平府君讳德
明，隐居教授。曰“樊川处士”者，府君自号也。以弟锐升
朝恩，赠奉直大夫、飞骑尉，追封昌平县男。母王氏，追
封昌平县君。锐后至中顺大夫，岭南广西道肃政廉
访副使。其元兄铎，亦朝列大夫，云南诸路肃政廉访
副使。公先夫人郝氏，赠荣禄大夫、大司徒、蓟国公，谥
孝懿讳德义女，先十一年卒，生三子二女。后夫人粘
合氏，先一年卒，一子三女。其葬，以二夫人祔治，高邮
府兴化县；尉；济，从仕郎、太常太祝；濬，承务郎、太庙令；
浩，蔚州儒学正；婿曰程博，组锦局使；吴焘，中书省掾；
卢亘，翰林待制、承务郎、兼国史院编修官；姚庸，奉训
大夫、户部员外郎；其一未行。孙男五人，曰敬昌、庆昌、
顺昌、延昌、隆昌。昔公爱钱唐，比过之，辄留旬月，往往
援琴以写山水之清音，故与余同好相善也。今年延
祐六年，距公葬八年矣，而其子治丏，余文其隧上之
碑，不腆之言，公实知之。矧专记撰，尚何容辞？铭曰：“蓄
之涵涵，流之渐渐。莫或匪泉。筑之疏疏，构之渠渠。堂
亦有焉，我观其”终，有植之隆，有发之涓。谓德既仪，不
卒于施，而又不年，不弥其盈，不陊其倾，以游于天。子
则维宗，女则维从，其之孔延，西山之原，冈阜厚完。有
封斯阡，以引以休，以质诸幽。上考铭鑴。